Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 1 Pv 99/12/6601	Banská Bystrica, 16.4.2013
EEČ : 2-45-77-2013

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Banská Bystrica
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v presne neustálenom čase od 22.30 h do 23.30 h dňa 17.02.2012 v pohostinstve XXXXX na Nám. SNP v Banskej Bystrici odcudzil voľne položenú elektroakustickú gitaru zn. OVATION v čiernom textilnom puzdre v hodnote 544,68 €, voľne položený červeno-čierny ruksak s mobilným telefónnom nezisteného typu a výrobného čísla v hodnote 30,- €, peňaženku sivej farby s obsahom: finančná hotovosť 400,- €, karta poistenca, lekársky predpis na lieky, SIM karta FUNFON, povolenie na hranie v meste XXXXX, blok z predajne EXISPORT, čím tak XXXXX, nar. XXXXX, trvale bytom Jaseňová 24, Žilina spôsobil škodu krádežou vo výške 974,68 € a škodu vo výške správnych poplatkov, hoci už bol za obdobný čin v predchádzajúcich dvanástich mesiacoch postihnutý a to za skutok spáchaný dňa 06.02.2012 o 13,10 h v OD Kaufland, ul. 29. augusta 63 v Banskej Bystrici, kde z predajnej plochy odcudzil tovar, za čo mu bola Obvodným oddelením XXXXX - východ uložená bloková pokuta nezaplatená na mieste č.  AB 477171 vo výške 30,- € a následne dňa 06.02.2012 o 16.30 h v OD Kaufland, ul. 29. augusta 63 v Banskej Bystrici, odcudzil z predajnej plochy tovar, za čo mu bola Obvodným oddelením XXXXX - východ uložená bloková pokuta nezaplatená na mieste č. A 0076977 vo výške 20,- €.

lebo je trestné stíhanie neprípustné podľa § 9 odsek 1 písmeno d

Odôvodnenie:
Dňa 18.02.2012 bolo uznesením povereného príslušníka PZ podľa § 199 ods. 1 Trestného poriadku začaté trestné stíhanie a následne dňa 26.04.2012 postupom podľa § 206 ods. 1 Trestného poriadku vznesené obvinenie  XXXXX pre prečin krádeže podľa § 212 ods. 1 Trestného zákona na tom skutkovom základe, ako je to uvedené vo výrokovej časti predmetného uznesenia.

Skutok bol v priebehu skráteného vyšetrovania prekvalifikovaný povereným príslušníkom PZ na prečin krádeže podľa § 212 ods. 2 písm. f/ Trestného zákona.

Dňa 28.09.2012 bolo trestné stíhanie obvineného XXXXX prerušené uznesením povereného príslušníka PZ podľa § 228 ods. 2 písm. a) Trestného poriadku, nakoľko pre neprítomnosť obvineného nebolo možné vec náležite objasniť. 

Dňa 04.03.2013 bolo v trestnom stíhaní o obvineného XXXXX uznesením povereného príslušníka PZ podľa § 228 ods. 5 Trestného pokračované.

V priebehu vyšetrovania bolo nepochybne preukázané, že skutok sa stal tak, ako je to vyššie uvedené, skutok je trestným činom  a spáchal ho obvinený XXXXX, ktorý bol vypočutý dňa 26.04.2013 a ku skutku sa doznal. Taktiež bol vypočutý svedok poškodený  XXXXX a svedkovia XXXXX a Claudia Štrauchová, bolo vypracované odborné vyjadrenie k hodnote odcudzených vecí, boli zabezpečené správy, posudky a hodnotenia na obvineného, odpis z registra trestov. 

V priebehu vyšetrovania bolo zistené, že obvinený XXXXX, nar. XXXXX Banskej Bystrici, trvale bytom XXXXX dňa 08.12.2012 zomrel  v Barcelone v Španielsku a spopolnené telesné pozostatky  boli dňa 14.01.2013 prevezené na územie SR.. Vzhľadom k uvedenému bolo pre účely trestného konania zabezpečený  úradný preklad z jazyka španielskeho do jazyka slovenského úmrtného listu  vydaného matričným úradom v XXXXX 01459, strana 326  zo dňa 07.01.2013 z obsahu ktorého vyplýva, že XXXXX zomrel dňa 08.12.2012 s miestom úmrtia XXXXX. 

Trestné stíhanie v zmysle § 215 ods. 1 písm. d) Trestného poriadku zastaví prokurátor, ak je trestné stíhanie neprípustné podľa § 9. V zmysle § 9 ods. 1 písm. d) Trestného poriadku  trestné stíhanie nemožno začať, a ak už bolo začaté, nemožno v ňom pokračovať a musí byť zastavené, proti tomu, kto zomrel alebo bol vyhlásený za mŕtveho.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľubomír Saksa
prokurátor